
Nuotolinis mokymas(is): iššūkis ar kasdienybė?
1. Kokios Jūsų nuotaikos?

2. Kokia nuomonė apie nuotolinį mokymą(si)? Kas patinka ar nepatinka?

3. Kaip apskritai sekasi?
Gera nuotaika, bet jau pasiilgstu mokyklos, mieliau eičiau į ją, nei mokyčiausi namuose.

Iš pradžių į tai žiūrėjau skeptiškai, tačiau pabandžius visai patinka ir viskas pasidarė daug aiškiau.

Sekasi gerai, daug laiko leidžiu su šeima, o tai yra puiku.
Toma

Nuotaika gera.

Nuotolinis mokymas man patinka, sekasi labai gerai, nekyla sunkumų pamokose, dabar jaučiuosi labiau atsipalaidavusi negu mokykloje. 
Neda

Man labai patinka dirbti ,,Eduka” platformoje. Užduočių daug, bet kol kas susidoroju. Jeigu kažko nesuprantu, mokytojai konsultuoja mane, visada yra geranoriški.
Eigilė
Mano nuomone, nuotolinis mokymasis turi ir privalumų, ir trūkumų. Didžiausias nuotolinio mokymosi privalumas yra tas, kad mokiniai gali pasirinkti laiką ir vietą, kur ir kada nori atlikti jiems skirtas užduotis. Mokantis nuotoliniu būdu įgyjame daugiau savarankiškumo, bet sunkiau suprasti temas, kurias reikia išmokti. Daugiau laiko praleidžiame prie telefonų ar kompiuterių, kas sveikatai nėra labai gerai, todėl reikėtų laikytis naudojimosi technologijomis taisyklių ir daryti pertraukas. Tampame atsakingesni, nes niekas nepadės - atsiskaitysime mokytojams. Manau, kad rezultatai priklausys nuo kiekvieno pastangų, ir toks mokymasis duos daug patirties. 
Evelina

 
Nusiteikusi taip, kad viskas bus gerai, tai todėl nuotaika yra gera. Labai džiaugiuosi, kai galiu atrasti laisvo laiko mėgiamai veiklai, atrandu laiko istorijos nagrinėjimui, ypač dabar susidomėjau partizaniniu karu (gal iš to net gimtų kažkas filologiniam darbui?). Laisvą laiką išnaudoju nevyriausybinėms organizacijoms, t. y. Jaunųjų konservatorių lygai, Jaunųjų Žaliųjų organizacijai ir Europos Jaunimo Parlamentui. Taip pat labiau pradėjau domėtis švietimu, lyginti švietimą, koks jis buvo XX a. ir koks yra XXI a. Laisvalaikiu, žinoma, neapleidau ir žinių, domiuosi, kas vyksta pasaulyje. Taip pat atradau namų palėpėje sovietinį istorijos ir literatūros vadovėlius, tai man yra atradimas. Žinoma, kai geras oras, lauke praleidžiu daug laiko, sužinojau, kad Šilgalio piliakalnis yra ne taip toli nuo mano gyvenamosios vietos, nuostabus vaizdas atsiveria nuo piliakalnio :). 
Nuomonė apie nuotolinį mokymą(si) iš pradžių buvo labai prasta, nes per tas dvi savaites jau galvojau, kad Švietimo ministerija nesugebės pasiruošti ir tai nebus kokybiškas mokymas(is). Pati pirma nuotolinio mokymo diena parodė, jog Lietuva nėra dar pasiruošusi. Tai pirmomis dienomis buvau iš tiesų sunerimusi, labai norėjau į mokyklą, žinoma, ir dabar labai noriu į mokyklą, nes jau pasiilgau visų. Na, yra kita medalio pusė, kad nuotoliniu būdu vaikas išmoks geriau, nes mokysis savarankiškai, bus priverstas pats išsinagrinėti temą, pavyzdžius. O kas patinka man? Pačiai viską atlikti, išsinagrinėti. O nepatinka, kad nematau žmonių, reikia bendrauti su mokytojais virtualiu būdu ir tai tikrai labai apsunkina mokymąsi, o mokytojams mokymą. Žinoma, man dabar nepatinka Eduka platforma, nes jau nuo pirmadienio man jungtis prie jos neleidžia. Yra labai viena tokia neigiama pusė mokymosi, kad naudojant Zoom mokymosi platformą kai kurie vaikai pasidalina ID kodais, ir tokiu būdu yra sugadinama pamoka. Iš tiesų tada labai gaila mokytojo, kuris tai pamokai ruošiasi, aukoja laiką, kad sudomintų virtualia pamoka. Manau, kad mokytojai, kurių pamoka buvo sugadinta, jaučiasi tikrai prastai. Vienu žodžiu, nuotolinis mokymas(is) turi dvi medalio puses - teigiamą ir neigiamą. Tai kol kas jį vertinti yra labai sunku. Aišku yra tik viena, kad tai yra IŠŠŪKIS VISIEMS - tiek tėvams, tiek vaikams, o ypač, manau, mokytojams.
Sandra
Nuotaika gana gera, laisvu laiku dažnai bendraujame su draugais nuotoliniu būdu, žaidžiame kompiuterinius žaidimus. Taip pat turiu daugiau laiko pasidarbuoti namuose.
Man asmeniškai labiau patiko eiti į mokyklą, nes buvo geriau įsisavinimamos temos, nuotoliniu būdu tai padaryti yra kur kas sunkiau. Bet pliusas, kad nėra tokio spaudimo atlikti darbus čia ir dabar.
Kajus
Nuotaika šiuo metu gera, nors iš pradžių buvo baisoka... Manau, kad nuotolinis mokymas(is) yra visai geras dalykas, nes tokiu būdu galime toliau save ugdyti ir nenuobodžiauti namuose. Patinka bendradarbiavimas su mokytojais. Nepatinka tai, kad stringa nuotolinio mokymosi svetainės. 

Akvilė S.
Įdomumas tas, kad nors ir priverstinai:), bet išmokome naudotis naujomis priemonėmis. Savotiškas įdomumas, kad prisėdi 8 val. ar dar anksčiau ryte prie kompiuterio, pakeli galvą pažiūrėt į laikrodį, o jis rodo... jau 15 val. Laikas tiesiog skrieja šviesos greičiu. Labai daug darbo reikia įdėti, netinka vadovėliai Eduka klasėje, nėra pratybų ir viską reikia paruošti, sugalvoti. Deja, ne visi vaikai sąžiningi - kopijuoja darbus, pramiega, laiku neprisijungia prie el. užduočių. Išvada - kūrybinės užduotys!
Mokytoja Dalia Balčiūnienė
Iš pradžių nuotolinis mokymas man, kaip ir visiems, tapo iššūkiu. Žinoma, kilo daug klausimų. Tačiau tai, kas nauja, yra įdomu. Dalyvavimas įvairiuose webinaruose, mokymasis, žvalgymasis ir užsukimas į ne vieną internetinį puslapį įnešė aiškumo. Praėjus vienai nuotolinio mokymosi savaitei noriu pasidžiaugti bendravimu ir bendradarbiavimu tarp kolegų, mokinių ir tėvų. Tikiu, kad naujus mokymo įgūdžius bus galima panaudoti ir ateity.
Mokytoja Daiva Navickienė
      Labai greitai prabėgo daug iššūkių ir emocinės įtampos sukėlusi išbandymų savaitė. Dėkoju visiems už pastangas įgyvendinant nuotolinį mokymą(si), bendravimą ir pagalbą vieni kitiems. Matau, kad vienaip ar kitaip susitvarkėme, jei trukdžių yra, tai normalu, tai pradžia, svarbiausia nenuleisti rankų ir bandyti, bandyti, bandyti...

      Džiaugiuosi, kad  bendruomenė pozityviai priėmė ir  įgyvendina  nuotolinio mokymo(si) praktiką, nors tiek mokytojams, tiek mokiniams ir tėveliams tenka didelis krūvis įsisavinant naujas technologijas, kurios reikalauja skirti mokymuisi daugiau laiko. Tuo pačiu tenka kitaip planuoti dienos laiką ir visiems tenka priprasti prie kitokio dienos režimo. Svarbiausia nepervargti, išlaikyti darbo ir poilsio režimą ir neprarasti entuziazmo mokytis, nes šiuo metu mokomės visi – ir mokiniai, ir mokytojai, ir tėveliai. 

      Šiandien mokiniams yra problemų dėl skaitmeninių priemonių stokos ir interneto ryšio. Ateinančią savaitę Švietimo mokslo ir sporto ministerijos pagalba šios problemos bus sprendžiamos, pirmiausia aprūpinsime kompiuteriais gimnazistus, eiliškumo tvarka perduosime kompiuterius tiems mokiniams, kurių šeimose vienu kompiuteriu naudojasi trys, du mokiniai. Pagal būtinumą kompiuteriais aprūpinsime pradinukus ir priešmokyklinukus. Bus diegiamas ryšys ten, kur šiandien mokiniai mokytis negali dėl interneto. 

      Tėveliams šiandien noriu pasakyti ačiū už dėmesį ir laiką, skiriamą vaikų mokymuisi ir  pagalbai. Nuotolinis mokymas(is)  reikalauja  daug pastangų, nes labai svarbiais ugdymo proceso akcentais tampa saugumas virtualioje erdvėje, bendravimo kultūra. Būkime dėmesingi elgesio kultūrai, mokykime vaikus savo pavyzdžiu, kad nuotolinio mokymo(si) procese neiškiltų patyčių ir netoleruotino elgesio kliuvinių.

      Baigiant šiuos mokslo metus pokyčių dar bus: jau paskelbta, kad dešimtos klasės mokiniai nelaikys pasiekimų  patikrinimo, nepasitikrinsime žinių ir standartizuotų testų pagalba, laukiame informacijos dėl abitūros egzaminų ir stojimo į aukštąsias mokyklas pokyčių. Kas besikeistų, svarbiausia gerai nusiteikime, priimkime iššūkius ir šiuo pavojingu laikotarpiu saugokime save ir savo artimuosius.

Direktorė Rita Andrulienė
Humoro akimirkos

Mokymo(si) naujovės kelia ne tik daug rūpesčių, bet ir pralinksmina. Visi trys pavyzdžiai – iš mūsų gimnazijos gyvenimo šiandienos.

Mama pirmadienį kelia pradinuką iš miego:

· Sėsk prie kompiuterio, tuoj prasidės pamoka. Dabar taip mokysies.

· Mama, o mokyklinę uniformą reikia apsirengti? – rūpestingai pasiteirauja vaikas.

Gimnazistas vėluoja mokytojai atsiųsti parengtą darbą – video. Ši rašo mokiniui:

· Kodėl vėluoji, nesukūrei video?

· Padariau laiku, bet dabar kuriu iš naujo.

· O kodėl?

· Pradžioje video užmiršau su jumis pasisveikinti.

Mokytoja teiraujasi mokinės:

· Ar sunku taip mokytis?

· Tautos istorijoje buvo ir sunkiau, – atsako ši.
Šimtadienis praėjo: ateities planai, sėkmės  ir nesėkmės
1. Kokios Jūsų nuotaikos po Šimtadienio? Kokį įspūdį paliko šventė?

2. Kokia Jūsų nuomonė apie nuotolinį mokymą(si)? Kas patinka ar nepatinka?

3. Ko tikitės iš egzaminų sesijos, ką galvojate apie stojimą esant tokiai situacijai?

    Po Šimtadienio mano nuotaika gera. Man šventė paliko labai gerą įspūdį, mačiau, kad 3g klasė ruošiant ją įdėjo labai daug pastangų.
Nuotoliniu būdu mokytis, mano nuomone, yra daug sunkiau negu mokykloje. Šis mokymuose būdas patinka tuo, kad gali mokytis neišėjęs iš namų, o nepatinka tuo, kad reikia ilgai dirbti kompiuteriu dėl to įskausta akys, daugiau turi dirbti savarankiškai.
Manau, kad egzaminų rezultatai tikrais nebus patys aukščiausi ir bus tikrai sunku įstoti į aukštąsias mokyklas. 
Akvilė P.

4. Kokios Jūsų nuotaikos po Šimtadienio? Kokį įspūdį paliko šventė?

5. Kokia Jūsų nuomonė apie nuotolinį mokymą(si)? Kas patinka ar nepatinka?

6. Ko tikitės iš egzaminų sesijos, ką galvojate apie stojimą esant tokiai situacijai?

    Po Šimtadienio mano nuotaika gera. Man šventė paliko labai gerą įspūdį, mačiau, kad 3g klasė ruošiant ją įdėjo labai daug pastangų.
Nuotoliniu būdu mokytis, mano nuomone, yra daug sunkiau negu mokykloje. Šis mokymuose būdas patinka tuo, kad gali mokytis neišėjęs iš namų, o nepatinka tuo, kad reikia ilgai dirbti kompiuteriu dėl to įskausta akys, daugiau turi dirbti savarankiškai.
Manau, kad egzaminų rezultatai tikrais nebus patys aukščiausi ir bus tikrai sunku įstoti į aukštąsias mokyklas. 
Akvilė P.
            Oficialioji Šimtadienio dalis išties patiko. Žinoma, kaip ir visuose renginiuose, buvo trūkumų, tačiau jie nesugadino bendro vaizdo. Ačiū vienuoliktokams už gražų renginį! 
Manau, nuotolinis mokymas turi daugybę trūkumų ir niekuomet neatstos mokymosi mokykloje. Pirmiausia, nuotolinis mokymas nevyksta sklandžiai dėl internetinių svetainių nepatvarumo (neatlaiko prisijungusių žmonių skaičiaus), kita problema tokia, jog namie yra daug sunkiau susikaupti, o mokiniams kažko nesupratus mokytojams yra daug sunkiau viską išaiškinti. Žinoma, trūkumų yra ir daugiau. 
Jei egzaminai nebus atšaukti ar palengvinti, tuomet šiais metais jie nus išlaikomi daug prasčiau nei ankstesniais metais. Taip pat manau, kad egzaminų nukėlimas į vasaros pabaigą tikrai nepataisys situacijos, nes mokiniai turės mokytis per karščius, praras atostogas ir patirs dar daugiau streso. Tad manau, kad egzaminai tikrai turėtų būti atšaukti, o kolegijos/universitetai turėtų paisyti mokinių 11-12 klasių metinių įvertinimų arba galėtų stojantiems studentams pateikti šiokius tokius testus prieš priimant juos studijuoti.
Paulius

          Nuotaikos smagios, labai patiko šventė. Įspūdis po šventės išliks visam gyvenimui, nes tokia proga būna tik kartą. 

Sistema galėjo būti paruošta geriau, nes buvo aišku, kad prisijungus beveik visai Lietuvai, viskas strigs ir nebus įmanoma mokytis. 

 Egzaminams bus sunku pasiruošti, nes mažai galime bendrauti su mokytojais, bet, tikiuosi, kad greitai pasibaigs karantinas ir galėsime toliau eiti į mokyklą ir ruoštis egzaminams. 
Rūta

          Žinoma, kai visas šventės turinys apie tavo klasę ir tave, visada yra smagu, bet ir primena, kad laikas mokykloje senka ir greit reikės sėsti prie egzaminų stalo.

Man asmeniškai sunkiau susikaupti intensyviam mokymuisi namuose palyginus su aplinka mokykloje. Iš pradžių buvo beveik neįmanoma patekti į bet kokį nuotolinio mokymo puslapį, nesvarbu, ar tai būtų „Tamo“ ar „Eduka“, ar kiti dėl per didelio serverių apkrovimo, bet, atrodo, situacija gerėja.

Sunku kažką galvoti apie egzaminus, kai dar niekas nenuspręsta valdžios, šiek tiek baisu, bet perdėtai neišgyvenu.

Žygimantas
          Po Šimtadienio juočiuosi neblogai. Man didžiulį įspūdį paliko oficialioji šventės dalis ir vaizdo filmukai - šie filmukai praplėtė akiratį ir pasiūlė naujų įžvalgų apie save bei bendraklasius. Šventės tema ir dekoracijos buvo puikiai suderintos tarpusavyje. Šventė praėjo sklandžiai ir turiningai. Dar kartelį dėkoju 3g už puikiai suorganizuotą šventę!
 Nuotolinis mokymasis tikrai neatstoja įprasto mokymosi mokykloje. Man patinka, kad nuotolinio mokymosi metu nėra skambučio, mokymosi laikas yra lankstesnis. Pats procesas priklauso nuo asmeninių pastangų, nes namuose niekas nepasakys ir nepaaiškins, kaip atlikti užduotis, todėl turiu pasitikėti savu protu ir kūrybiškumu. Man labai nepatinka programos, kurios velniškai stringa. Ir dar vienas dalykas, kuris man asmeniškai labai nepatika, - tai ilgas mokymosi laikas prie kompiuterio, nes labai vargina akis. 

Iš egzaminų sesijos tikiuosi kuo geresnių rezultatų net ir tokiomis nenuspėjamomis sąlygomis. Stojimas tikriausiai bus sudėtingesnis ir stojant reiks dar ir papildomą testą atlikti.
Vytautas
Šimtadienio šventė įprastas renginys abiturientams, nuo kurio lieka skaičiuoti paskutiniąsias 100 dienų mokykloje. Šventės metu buvo labai linksma stebėti, kaip vienuoliktokai mums šoko, dainavo, vaidino, mačiau, kiek jie skyrė savo laiko ir pastangų. Tad šventė paliko gerą įspūdį. Buvo juokinga stebėti bendraklasius, atliekančius užduotis ir bent trumpam atsipalaiduojančius. Ačiū vienuoliktokams už tokį gerą vakarą! 
Nuotolinis mokymasis nėra įprastas mūsų gimnazijai, todėl pirmąją savaitę sukėlė šiek tiek nesklandumų. Žinoma, šiuo metu tai vienintelis būdas mokytis, todėl reikia prisitaikyti. Visgi mokiniams, kurie neturi išmaniųjų įrenginių, esama padėtis tik pablogina sąlygas mokytis namie. Todėl reikia tikėtis, kad problema bus išspręsta ir visi mokiniai galės mokytis nuotoliniu būdu. 

Abiturientams šis laikotarpis nėra labai palankus. Mokytis nuotoliniu būdu ir ruoštis egzaminams nėra tas pats, kas eiti į mokyklą ir gauti žinių. Visgi, kad ir koks sprendimas bus priimtas - ar egzaminus nukelti, atšaukti ar kita, svarbiausia, kad būtų atsižvelgta į abiturientus. 
Gabrielė
Šimtadienis buvo nuostabus! Vienuoliktokai labai pasistengė ir mus nustebino. 

Nuotolinis mokymasis man nepatinka, nes mokytojai užduoda daugiau užduočių nei mokykloje, todėl per pamoką jų nespėjame padaryti, temas turime išsiaiškinti patys, o internetiniai tinklalapiai stringa nuo apkrovos. 

Labai tikiuosi, kad bus atsižvelgta į dabartinę situaciją ir brandos egzaminai bus atšaukti arba bent palengvinti, nes mokantis namuose labai sunku pačiai pasiruošti egzaminams, kad juos būtų galima gerai išlaikyti. 
Alina
II trimestro rezultatai
II-ojo trimestro pažangumo ir lankomumo suvestinė
(5 – 8 klasių)
Per II-ąjį trimestrą praleista mažiau pamokų. Vienam mokiniui I-ajame trimestre teko 27 praleistos pamokos, II-ajame – 19,37. Aukščiausia vidurkis 6 klasės (8,29). Lyginant su 2018-2019 m. m. pažymių metiniu vidurkiu, 8 klasės mokinių vidurkis sumažėjo tik 0,01. 6, 7, 8 klasių pažangumas 100%. Lyginant su 2018-2019 m. m. metiniu, 8 klasės mokymosi kokybė pakilo 5,4%. Dalykų bendras klasių vidurkis, lyginant su 2018-2019 m. m. metiniu, pakilo matematikos 0,19 balo, anglų k. 0,68 balo, istorijos 0,25 balo.

Sveikiname
Gražaus jubiliejinio gimtadienio proga sveikiname mokytoją
Daivą Navickienę.
Su gimtadieniais sveikiname mokytojas: Živilę Šiaudvytienę, Vijoletą Garbenienę, Ireną Gedvilienę.

